Mie Ø. Nilsen har i bogstaveligste forstand svømmet i medaljer i de fire dage DM er blevet afviklet i Thisted. Søndag aften stod hun i den sidste finale - seniorfinalen i 200 meter fri. Og den bare 15-årige svømmekomet førte faktisk også en stor del af finalen - men på de sidste 25 meter satte Lotte Friis turboen til, og det var nok til at sikre hende guldet. Mie Ø. Nielsen vandt sølv i tiden 1.56.70 - og det var endnu en ny juniorrekord til den efterhånden betragtelige rekordliste hun er indehaver af: - Jeg vidste godt, at Lotte er stærk på de sidste 50 meter - og sådan er det bare en gang imellem, sagde en glad og tilfreds sølvvinder til TV2/Nord efter finalen.

Opsummering:
Supertalentet Mie Ø. Nielsen svømmede sig søndag aften til endnu en medalje ved DM i kortbane. Største konkurrent var verdensmesteren Lotte Friis.